text: Bliv gift søndag den 10.10.10
  11 maj 2010 kl. 09.27
  Horsens Kommune tilbyder folk at blive gift på en søndag. Men en særlig søndag. Nemlig søndag den 10. oktober. Så bliver bryllupsdatoen nem at huske: 10.10.10!
  De senere år har der været rift om datoerne 08.08.08 og 09.09.09. 
  Hundredvis af brudepar står i kø for at blive gift på den særlige dag. 
  Den har i øvrigt haft en variant her i maj - fordi 5 + 5 giver 10. Derfor valgte en del at blive gift den 5. maj.
  
  Ekstraordinært søndagsåbent
  Horsens Kommune har besluttet at holde ekstraordinært søndagsåbent på den særlige dag i år. 
  - Da vi allerede nu har fået mange forespørgsler på at blive gift den 10. oktober 2010 har vi valgt at give grønt lys for det. Også selvom datoen er en søndag, siger Bent Vestergaard, der er afdelingsleder i BorgerService.
  Sidste år valgte syv par at blive gift på Horsens Rådhus den 9.9.09. Året før sagde 13 par ja til hinanden den 8.8.08.
  